b"\n_START_ARTICLE_\nLuftskib L 9\n_START_PARAGRAPH_\nLuftskib L 9 (fabriksnr. LZ 36) blev bygget af Luftschiffbau Zeppelin i Friedrichshafen til den tyske Kaiserliche Marine og foretog sin f\xc3\xb8rste flyvning 8. marts 1915. Det var en overgangsmodel i O-klassen.  Luftskibet var mest stationeret i Hage i \xc3\x98stfrisland og var n\xc3\xa6r blevet skudt ned over Nords\xc3\xb8en 25. april 1916. I juli 1916 var det stationeret i T\xc3\xb8nder. L 6 og L 9 udbr\xc3\xa6ndte i dobbelthallen i Fuhlsb\xc3\xbcttel 16. september 1916 ved et ikke fuldt opklaret uheld med gasp\xc3\xa5fyldning.\n_START_SECTION_\nMathys bombning ved Blyth i Northumberland 14. april 1915\n_START_PARAGRAPH_\nL 9 med kommandant Heinrich Mathy fl\xc3\xb8j 14. april 1915 fra Hage vest om Jylland og Norge mod Nord\xc3\xb8stengland og n\xc3\xa5ede kl. 19.30 Blyth i Northumberland 20\xc2\xa0km nord for Newcastle upon Tyne. Himlen var m\xc3\xb8rk og diset da luftskibet i lav h\xc3\xb8jde fulgte floden Blyth nordvestp\xc3\xa5 mod Sleekburn. Nogle soldater p\xc3\xa5 vejen begyndte at skyde mod luftskibet, som fortsatte \xc3\xb8stover Cambois og hjem mod \xc3\x98stfrisland. Bomber kastedes mod kul-anl\xc3\xa6g, men ramte marker og gjorde ringe skade p\xc3\xa5 ejendom og ild fra brandbomber slukkedes hurtigt. Et par fly, som sendtes afsted, fandt ikke luftskibet.\n_START_SECTION_\nMathys tr\xc3\xa6fninger med ub\xc3\xa5de i maj 1915\n_START_PARAGRAPH_\nDen 3. maj 1915 var Mathy med L 9 p\xc3\xa5 rekognoscering over Nords\xc3\xb8en, da han s\xc3\xa5 4 britiske ub\xc3\xa5de p\xc3\xa5 overfladen og begyndte at angribe. De 3 ub\xc3\xa5de dykkede hurtigt, men HMS E5 begyndte at skyde mod luftskibet, som svarede igen da HMS E5 begyndte at dykke, uden at g\xc3\xb8re skade._NEWLINE_Senere opdagede L 9 ub\xc3\xa5d HMS E4 i overfladen og angreb den med bomber, men ub\xc3\xa5den dykkede v\xc3\xa6k og alle overlevede. HMS E4 blev ogs\xc3\xa5 24. september 1915 angrebet af luftskib SL 3._NEWLINE_Senere opdagede Mathy igen en ub\xc3\xa5d i overfladen og n\xc3\xa6rmede sig mens ub\xc3\xa5den sk\xc3\xb8d fra sig, men ub\xc3\xa5den dykkede inden L 9 kunne angribe._NEWLINE_Samme m\xc3\xa5ned sejlede HMS E13 fra Harwich for at patruljere den tyske kyst og fik L 9 i sigte og sk\xc3\xb8d efter det, men luftskibet svarede igen med flere bomber og tvang ub\xc3\xa5den til at dykke. P\xc3\xa5 samme patrulje s\xc3\xa5 HMS E13 et par tyske hj\xc3\xa6lpekrydsere uden det kom til angreb. Tysk wikipedia beretter om en tilsvarende episode med HMS E8, som synes at v\xc3\xa6re forvekslet med E13. I august 1915 gik HMS E13 i \xc3\xb8vrigt p\xc3\xa5 grund ved Saltholm og blev trods dansk neutralitet \xc3\xb8delagt af de tyske torpedob\xc3\xa5de SMS G 132 og SMS G 134, hvorved halvdelen af ub\xc3\xa5dsmandskabet omkom.\n_START_SECTION_\nMathys bombninger i og ved Hull i juni 1915\n_START_PARAGRAPH_\nL 9 kommanderet af Heinrich Mathy udf\xc3\xb8rte i juni 1915 fra basen i Hage et mislykket og 2 d\xc3\xb8gn senere et vellykket angreb mod Kingston upon Hull ved Humber-fjorden.\n_START_SECTION_\nNord for Hull 4./5. juni 1915\n_START_PARAGRAPH_\nL 9 ankom om aftenen den 4. juni 1915 syd for Flamborough Head og ventede der i 50 minutter, for s\xc3\xa5 kl. 23.45 at krydse Yorkshires kyst og flyve 20\xc2\xa0km ind i landet. Der kastedes en brandbombe mellem landsbyerne Kilham og Langtoft og 2 h\xc3\xb8jeksplosive bomber p\xc3\xa5 en mark og en have. T\xc3\xa5gen gjorde det sv\xc3\xa6rt at finde sydp\xc3\xa5 til Hull, s\xc3\xa5 L 9 returnerede mod Flamborough Head, hvor det kom under beskydning fra kystvagten. _NEWLINE_Samme nat foretog marineluftskibet Sch\xc3\xbctte-Lanz SL 3 (Fritz B\xc3\xb6mack) et togt til samme omr\xc3\xa5de og befandt sig ved Flamborough Head kl. 0.30 for s\xc3\xa5 at g\xc3\xa5 ind i landet og kaste et par bomber ved Driffield. Ved udmundingen af Thames bombarderede L 10 (Klaus Hirsch) samme nat byen Sittingbourne.\n_START_SECTION_\nHull 6./7. juni 1915\n_START_PARAGRAPH_\nAllerede 2 d\xc3\xb8gn senere fulgtes L 9 og L 10 til Norfolk i et angreb der egentlig var planlagt mod London, men mens L 10 vendte om fortsatte L 9 nordp\xc3\xa5 for at rekognoscerede og ankom kl. 23.10 syd for Flamborough Head, hvor der kastedes en lysbombe over Bridlington. Da t\xc3\xa5gen begyndte at lette fulgte L 9 jernbaneskinnerne mod syd og fandt havnen i Hull, hvor det f\xc3\xb8rste af krigens 8 bombardementer indledte mod byen. Der kastedes 13 h\xc3\xb8jeksplosive og 50 brandbomber, som i alt dr\xc3\xa6bte 24 og s\xc3\xa5rede 40. Den eneste modstand som m\xc3\xb8dtes var fra skibet HMS Adventure som l\xc3\xa5 til reparation i havnen. Der var store skader i bymidten n\xc3\xa6r Holy Trinity Church hvor en bombe nedbr\xc3\xa6ndte Edwin Davis butikken og stor skade p\xc3\xa5 Market Place og High Street. Der var dr\xc3\xa6bte i East Street, South Parade, Campbell Street og Porter Street.\n_START_SECTION_\nL\xc3\xb6wes bombning af Goole 9. august 1915\n_START_PARAGRAPH_\nKaptajnl\xc3\xb8jtnant Odo L\xc3\xb6we overtog 24. juni kommandoen over L 9 havde planer om at bombe Hull natten mellem 9. og 10. august 1915, men et par fly fra RNAS drev luftskibet omkring 40\xc2\xa0km l\xc3\xa6ngere vestp\xc3\xa5 langs floden Ouse til Goole, hvor der i retning fra \xc3\xb8st mod vest blev kastet 8 eksplosive og 13 brandbomber, dr\xc3\xa6bte 16 og s\xc3\xa5rede 11.   _NEWLINE_Blandt de dr\xc3\xa6bte var den 65-\xc3\xa5rige enke og fiskehandler Sarah Acaster, hendes 2 voksne d\xc3\xb8tre og en bes\xc3\xb8gende. Alle dr\xc3\xa6bte blev begravet i en f\xc3\xa6llesgrav._NEWLINE_Desuden ramte luftskibet dokker og jernbanesidelinjer i Goole og p\xc3\xa5 vej tilbage til kysten mod nord\xc3\xb8st ramte 3 brandbomber marker ved Hotham.\n_START_SECTION_\nL\xc3\xb6wes bombning af Skinningrove 8. september 1915\n_START_PARAGRAPH_\nOm aftenen den 8. september 1915 bombarderede L 9 jernv\xc3\xa6rket i Skinningrove \xc3\xb8st for Middlesbrough i North Yorkshire. Jernv\xc3\xa6rket slap heldigt fra angrebet, men det kunne have g\xc3\xa5et v\xc3\xa6rre, for bl.a. ramte en bombe jernbaneskinnerne mellem 2 lagerbygninger med hhv. benzol og TNT. 3 jagerfly lettede fra RNAS i Redcar, men L 9 var v\xc3\xa6k over Nords\xc3\xb8en inden de n\xc3\xa5ede op i rette skudh\xc3\xb8jde. _NEWLINE_Samme nat for\xc3\xa5rsagede L 13 (Mathy) stor skade over London og L 14 (Alois B\xc3\xb6cker) en del skade i Dereham, Norfolk.\n_START_SECTION_\nStellings rekognoscering over Nords\xc3\xb8en 25. april 1916\n_START_PARAGRAPH_\nUnder bombardementet af Yarmouth og Lowestoft den 25. april 1916 rekognoscerede August Stelling og Sch\xc3\xbcz med L 9 over Nords\xc3\xb8en i 900 meters h\xc3\xb8jde 40 miles \xc3\xb8st for Lowestoft, hvor luftskibet kl. 04.38 blev opdaget af 2 RAF B.E.2c biplan fra RNAS f\xc3\xb8rt af Vincent Nicholl og Frederick Hards, som egentlig var p\xc3\xa5 jagt efter L 21 (Max Dietrich) og andre luftskibe, der bombarderede England den nat. Jagten p\xc3\xa5 L 9 forl\xc3\xb8b over 25 miles indtil 65 miles fra kysten og flyene skal have dykket ned mod luftskibet i f\xc3\xa5 hundrede fods afstand og beskudt det med bomber og de s\xc3\xa5kaldte ranken darts. Hards troede at nogle af hans pile havde ramt, men L 9 n\xc3\xa5ede hjem til Hage i sikkerhed.    Nicholl og Hards blev 22. juni h\xc3\xa6dret med DSC-korset.  _NEWLINE_Den 31.maj 1916, forud for s\xc3\xb8slaget ved Jylland, regnoscerede Stelling 100 miles \xc3\xb8st for Sunderland, men med maskinskade m\xc3\xa5tte L 9 tr\xc3\xa6kke sig tilbage uden at have fundet den engelske fl\xc3\xa5de.\n_START_SECTION_\nStationeret i T\xc3\xb8nder 2. juli til 3. august 1916\n_START_PARAGRAPH_\nUnder ledelse af kaptajnl\xc3\xb8jtnant Hermann Kraushaar som kommandant og s\xc3\xb8l\xc3\xb8jtnant Ernst Zimmermann som 1. officer flyttedes luftskibet 2. juli 1916 fra Hage til T\xc3\xb8nder._NEWLINE_De afl\xc3\xb8stes 14. juli 1916 af kaptajnl\xc3\xb8jtnant Wilhelm Ganzel som kommandant og s\xc3\xb8l\xc3\xb8jtnant Richard Frey som 1. officer, som 3. august flyttede luftskibet til Seddin.\n_START_SECTION_\nL 6 og L 9's brand i Fuhlsb\xc3\xbcttel 16. september 1916\n_START_PARAGRAPH_\nDen 16. september 1916 befandt luftskibene L 6 og L 9 sig i dobbelthallen i Fuhlsb\xc3\xbcttel, hvor L 6 var h\xc3\xa6ngt op og fik gennembl\xc3\xa6st og p\xc3\xa5fyldt sine gasceller med brint, da der opstod flammer, som hurtigt rev L 6's midtersektion i stykker, mens de tilstedev\xc3\xa6rende flygtede. Begge luftskibe eksploderede og br\xc3\xa6ndte i et par timer, mens det meste af hallens tag bl\xc3\xa6ste bort. _NEWLINE_\xc3\x85rsagen til eksplosionsbranden blev aldrig endelig bevist, men i en rapport til sine foresatte, fremsatte luftskibschef Peter Strasser den hypotese, at rustpartikler fra tryktankene var kommet ind i luftskibet via brintslangen og undervejs var blevet statisk ladet._NEWLINE_Ulykken kan sammenlignes med L 18's brand i T\xc3\xb8nder 17. november 1915, hvor et gasr\xc3\xb8r sprang l\xc3\xa6k, og den store eksplosion i Ahlhorn 5. januar 1918, hvor 5 luftskibe og 4 haller \xc3\xb8delagdes._NEWLINE_Dobbelthallen i Fuhlsb\xc3\xbcttel blev hastigt genopbygget, men er sidenhen nedrevet."